हमने संक्षेप से विद्या से जुड़े कुछ तथ्यों को प्रस्तुत किया है जो बुद्धि, तर्क, युक्ति, वेद और इतर शास्त्रों से सिद्ध हैं। मत-मतान्तरों में इसके विपरीत अज्ञानता की बातें विद्यमान हैं परन्तु मत-मतान्तरों के आचार्य इन पर विचार व शंका समाधान कर सत्य विद्या के अनुसार अपने ग्रन्थों का सुधार करने में तत्पर नहीं है। इस अविद्या को दूर करने का ऋषि दयानन्द ने प्रचार व ग्रन्थ लेखन आदि द्वारा प्रयत्न किया था परन्तु मत-मतान्तरों के आचार्यों ने अपनी अविद्या के कारण इस पर ध्यान नहीं दिया। इससे यही अनुमान होता है कि ईश्वर यदि मनुष्यों के मनों में सत्य विद्या का प्रकाश नहीं करेगा तो अविद्या दूर नहीं होगी। इस अविद्या को दूर करने के लिए ही परमात्मा ने सृष्टि के आरम्भ में वेदों का ज्ञान दिया था और उनके बाद आप्त विद्वानों ऋषियों ने विद्या के ग्रन्थ बनाये जो मुख्यतः दर्शन व उपनिषदों के रूप में विद्यमान हैं। प्रश्न है कि क्या यह विद्या कभी दूर वा समाप्त होगी? इसका निश्चय पूर्वक उत्तर देना कठिन है। अविद्या दूर होना सम्भव कोटि में आता है। यह दूर हो सकती है परन्तु इसके लिए सभी मतों के आचार्यों को अविद्या दूर करने के लिए संकल्पबद्ध होना पड़ेगा। ऐसा होना सरल नहीं है। वर्तमान में जिस गति से विश्व की जनसंख्या बढ़ रही है और कुछ मतों में धार्मिक कट्टरता में वृद्धि हुई व हो रही है, उससे अनुमान करना कि आने वाले वर्षों में यह दूर होगी, निश्चय से नहीं कहा जा सकता। ऐसी स्थिति में ईश्वर ने जिन मनुष्यों की आत्माओं में ज्ञान का प्रकाश किया है और जो वैदिक सत्य नियमों को मानते हैं, उन्हें स्वयं वैदिक सत्य सिद्धान्तों को मानते हुए देश देशान्तर में वैदिक ज्ञान को पहुंचाना होगा। पुरुषार्थ से सब असम्भव कार्य भी सम्भव हो जाते हैं। ज्ञानी लोग अविद्या का नाश और विद्या की वृद्धि के लिए पुरुषार्थ करें। इसका सकारात्मक कुछ न कुछ प्रभाव तो अवश्य ही होगा। शेष हमें ईश्वर पर छोड़ देना चाहिये। ईश्वर जो करेंगे वह अच्छा ही करेंगे।